Danijo, Krōlestwo Danije (duń. "Kongeriget Danmark" ) – państwo rozlygowane we pōłnocnyj Ojropie (Skandynawijo), nojmyńsze ze nordyckich państwōw. We jeji skłod wlazujōm tyż Grynlandyjo a Faerske Wyspy jako autōnōmiczne terytoryja. Graniczy ôd połednio ze Miymcōma. 70% placu Danije przipado na Jutlandzki Pōłwysep (Jutlandyjo, "Jylland"). Reszta kraju położōno je na 443 wyspach, ze czygo na 76 miyszkajōm ludzie. Nojwiynksze a nojważnijsze wyspy to Zelandyjo ("Sjælland", na keryj je stolica kraju, Kopynhaga), Fiōnijo ("Fyn"), Amager, Lolland a Bornholm.